IS arvioi Veikkausliigan alkukauden onnistujat ja epäonnistujat.

Joukkueiden ottelumäärien erot johtuvat ottelusiirroista ja siitä, että eurokentille menevät HJK, SJK, IFK Mariehamn ja RoPS aloittivat kauden muita aiemmin.

Nyt on aika käydä läpi, ketkä ovat onnistuneet ja ketkä eivät.

Onnistujat

IFK Mariehamn ja PS Kemi ovat olleet alkukauden ilopillereitä samasta syystä: kumpikin tietää tasan tarkkaan, millainen joukkue on ja miten haluaa pelata. Ja molemmilta löytyvät tulikuumat tehotykit: Kemillä on viiden maalin Billy Ions ja IFK:lla yhteensä yhdeksän maalia mättänyt hyökkäysduo Dever Orgill–Diego Assis.

Billy Ions, PS Kemi­

Dever Orgill, IFK Mariehamn­

Diego Assis, IFK Mariehamn­

Ilveksen Emile Paul Tendeng on kuin yhden miehen orkesteri: hän on ollut osallisena liki jokaisessa Ilveksen yhdeksästä maalista. Ilman Tendengiä Ilves taistelisi putoamista vastaan. Nyt ”Ipan” kausi sujuu mainiosti.

Emile Paul Tendeng, Ilves­

HJK:ta arvioidaan kovemmin kriteerein kuin muita liigaseuroja, mutta 27 pistettä 12 ottelusta on joka tapauksessa kova suoritus. HJK ei aina pelaa tasollaan, mutta nappaa todella varmaotteisesti pisteitä.

Epäonnistujat

Floppilista alkaa SJK:sta. Se menetti kolme pistettä, koska ei osannut käyttää kaikille tuttua pelipassijärjestelmää. Ja kuin kaupan päällisiksi SJK aloitti valitusprosessin – vaikka oli ensin luvannut kantaa vastuunsa. Allan Souzan, Akseli Pelvaksen ja Cedric Gogouan lähdöt ovat olleet liian kova pala. Nousuvireessä, mutta se ei riitä mestaruustaisteluun nousemiseen.

Interistä tiedettiin ennen kautta vain se, että se oli arvoitus. Potentiaalia oli jopa mitalille, mutta Job Dragtsman lähdön vuoksi osattiin pelätä myös pannukakkua. Pannukakku tuli, ja Inter taistelee putoamista vastaan. Dragtsma erosi viime viikolla oma-aloitteisesti.

Job Dragtsman pitkä aikakausi Interissä päättyi eroon.­

HIFK ei ole onnistunut rakentamaan viime kauden luomalle perustalle. Vaisut stadilaiset ovat vakavassa putoamisvaarassa, sillä ryhmä on pääosin tasapaksu. Valmentaja Jani Honkavaaran kiukkuiset haastattelut antavat tunteen, ettei taustalla kaikki ole kunnossa. Etenkin hyökkääjät Juho Mäkelä ja Pekka Sihvola ovat saaneet osakseen kovaa kritiikkiä.

PK-35 Vantaa on myös alittanut odotukset. Seuran sisäinen valtataistelu ilmentää ryhmän ongelmia, eikä yleisökään ole oikein löytänyt peleihin, vaikka kyseessä on liigatulokas.

Läpimurrot

Vaikka RoPSin alkukausi on ollut pettymys, niin keskikenttäpelaaja Robert Taylor on hurmannut kahden suunnan pelillään. Erinomaisesta laukauksesta kertovat myös kolme tehtyä maalia.

Robert Taylor, RoPS­

RoPSin tavoin myös FC Lahti on ollut pettymys. Sen 20-vuotias hyökkääjä Jasse Tuominen sen sijaan on ylittänyt kovatkin ennakko-odotukset paukuttamalla viisi maalia. Tuominen on tulevaisuuden tähti.

HJK:n Alfredo Morelosilta osattiin odottaa tehoja, ja ”El Bufalo” on vastannut huutoon. On tehnyt jo viisi maalia, joiden joukossa oli elintärkeä osuma Stadin derbyssä. Tärkeä pelaaja joukkueelleen.

Alfredo Morelos, HJK­

Eritysmaininnat

Njazi Kuqin temput kauden alussa olivat häpeällisiä. Niiden vastapainona ovat Kuqin tekemät viisi maalia kuudessa pelissä.

Njazi Kuqi, PK-35 Vantaa­

Laitapuolustaja Teemu Penninkangas on syöttänyt puolet SJK:n kahdeksasta maalista. Se ja ”Pennin” periksi antamattomuus ovat saaneet innokkaimmat huutamaan miestä maajoukkueeseen.